Jong ma, kleuter vermisLuschka Zeeman Taljaard en haar seuntjie, Daniel, word sedert Donderdag vermis. (Foto: Facebook / Luschka Zeeman) Die familie van ŉ jong ma en haar vierjarige seun van Hendrina in Mpumalanga is rasend van bekommernis nadat hulle Donderdagoggend spoorloos verdwyn het. Luschka Taljaard (née Zeeman) se silwer Volkswagen Polo is later die middag verlate buite die KwaZamokuhle-township buite die dorp opgespoor. Dit is sowat ses kilometer van haar en haar man, Coetzee, en hul seuntjie, Daniel, se huis. Taljaard se selfoon is af en haar man en ouers het nog glad nie weer van haar gehoor nie. Coetzee het Vrydag aan Maroela Media gesê dat sy vrou nog nooit hierdie pad (na die township) gery het nie en dat die township ook nie naby ŉ winkel is waarheen sy dalk sou gaan om inkopies te doen nie. Hy weet ook nie van enige planne wat Taljaard vir die dag gehad het, of waarheen sy en Daniel op pad was nie. “Ek haar 09:55 vir die laaste keer op die kameras by ons huis gesien. Luschka Zeeman Taljaard en haar seuntjie, Daniel, word sedert Donderdag vermis. (Foto: Facebook / Luschka Zeeman) “Daar was niks planne vir die dag nie. Ek vermoed sy was dalk winkel toe, maar ek weet nie.” Coetzee sê die saak is reeds by die polisie aangemeld. “Almal is besig om te soek. Van hier tot by Belfast en oral. “Ek voel al redelik moedeloos, maar ons hou moed. Ons sal dit maak.” Coetzee versoek dat enigeen met inligting oor waar sy vrou en kind kan wees hom by 079 713 4673 kontak. “Ek gee nie om wat hulle soek nie, ek vra net dat iemand iets laat weet. Dis al wat ek vra.” Maroela Media het ŉ navraag aan die polisie gestuur en wag tans op terugvoer.